Lwali lumu nga Wandogoyi agenda agwikiriza eddiba ly’empologoma abayizzi lye baali baanise mu kasana lisobole okukala obulungi. Munnange nno musajja mukulu Wandogoyi ng’ayiiya magezi ga kwenaanika ddiba lino. Teyakoma ku ekyo kyokka, olwamala okunyumira mu ddiba lino ng’agenda akaada nga bwe yeeraga abataka b’oku kyalo kyonna nga bw’anekaanekanye okukamala. Munnange nno nga nkulabira ejjano era akanyamberege kaagwa ku kyalo kuli. Anti buli kiramu ekyakubanga eriiso ku Wandogoyi oli nga kiteekako kakokola tondekannyuma. Abasajja ko n’ensolo ezeeyitanga ez’amanyi zonna zaafubutuka embiro z’otalabanga oluvannyuma lw’okulaba ku Wandogoyi eyeenaanise eddiba ly’empologoma. Munnange ye Wandogoyi olunaku lwonna yalwefuga era n’anyumirwa naakamala. Era bw’atyo n’akangalala n’alyoka aboggola mu ddoboozi eryomwanguka era buli eyaliwo ne yeesega. Eby’embi kumpi buli muntu ku kyalo kiri yali amanyi eddoboozi lya Wandogoyi ono, ekyaleetera ne mukamaawe okunaawuuka gye yali yeekukumye era bw’atyo n’apacca Wandogoyi oluyi tonziriranga olwamuleeta ne kammunguluze. Anti olwo ng’amunenya okuleeta akacankalano ku kyalo. Waayitawo akaseera katono ne Wakibe n’anaawuka gye yali yeekukumye n’agamba Wandogoyi nti “Twala eri, nze nakutegeeredde dda ku ddoboozi lyo nti gwe Wandogoyi”.